पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी में हर कोई आपदा में अवसर को तलाश करने में पीछे नहीं हट रहा है। अभी तक तो ऑक्सीजन और रेमडेसिविर इंजेक्शन की कालाबाजारी करने की बात सामने आ रही थी। अब ऐसा लग रहा है कि कोरोना महामारी में जिन वस्तुओं की आवश्यकता पड़ रही है उन सभी वस्तुओं की कालाबाजारी करने से लोग पीछे नहीं हट रहे हैं। कुछ दिन पहले ही प्राइम हॉस्पिटल की नर्स और कंपाउंडर के साथ मेडिकल के संचालक को रेमडेसिविर इंजेक्शन की कालाबाजारी करते पुलिस ने पकड़ा था। अब ऑक्सीजन सिलेंडर में लगने वाले फ्लो मीटर और रेगुलेटर की कालाबाजारी करते हुए एक बदमाश को पकड़ा है। पुलिस ने उसके पास से 25 ऑक्सीजन फ्लो मीटर और 16 रेगुलेटर के साथ 80 हजार नकद भी जब्त किए। पुलिस ने जब कारखाने पर दबिश दी तो वहां इंदौर और उज्जैन के ग्राहक भी खड़े हुए मिले। पुलिस ने आरोपी के खिलाफ प्रकरण दर्ज कर पूछताछ कर रही है।
कोतवाली टीआई उमराव सिंह को सूचना मिली कि एक व्यक्ति महंगे दामों पर ऑक्सीजन सिलेंडर में लगने वाले फ्लो मीटर को बेच रहा है। पुलिस ने मुखबिर को फ्लो मीटर खरीदने के लिए 4 हजार रुपए देकर भेजा। जैसे ही सौदा हुआ और ऑक्सीजन फ्लो मीटर खरीदने के बाद मुखबिर ने सिर पर हाथ रखकर इशारा किया पुलिस ने आरोपी इरशाद पिता आबिद अली निवासी भोपाल रोड को धर दबोचा। पुलिस को उसके पास से एक ऑक्सीजन फ्लो मीटर भी मिला। पूछताछ में इरशाद अली ने बताया कि पालनगर बायपास पर कारखाना है। पुलिस ने कारखाने पर दबिश देकर 23 ऑक्सीजन फ्लो मीटर 16 रेगुलेटर सहित अन्य सामग्री जब्त की है। बताया जा रहा है कि ऑक्सीजन फ्लो मीटर की कीमत 900 से 1200 रुपए तक है। जिसे इरशाद अली 4000 से लेकर 6000 में बेचता था। पुलिस ने इरशाद अली के पास है 80 हजार नकद जब्त किए हैं। पुलिस ने 420 सहित अन्य धाराओं में प्रकरण दर्ज किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn